Tähelepanu! Artikkel on enam kui 5 aastat vana ning kuulub väljaande digitaalsesse arhiivi. Väljaanne ei uuenda ega kaasajasta arhiveeritud sisu, mistõttu võib olla vajalik kaasaegsete allikatega tutvumine.
Kaabel-TV paraneb
Kaabeltelevisiooninduses vohava Metsiku Lääne kohale on kerkinud tume pilv. Lõppjärku hakkab jõudma valdkonda reguleerima mõeldud kaabeltelevisiooniseadus. Seaduse ettevalmistajad loodavad, et see jõuaks riigikokku septembriks ja võetaks seal vastu enne jõule.
Õnneks ei soovi seaduse ettevalmistajad sideministeeriumist, et see tume pilv muutuks orkaaniks jõulurahu ajal. Nad ei taha, et tarbija avastaks äkki, et tema lemmikpiraat on oma tegevuse lõpetanud või et seaduse silmis puhas operaatorfirma on oma kuutasu tänu eelisseisundile kolmekordistanud.
Tõsist tormi tõotab alles järgmise aasta suvi. Selleks ajaks tahetakse võitlusvõimeliseks seada elekterside inspektsioonist moodustatav, seni veel nimetu kontrollorgan. See organ hakkab siis vaatama, kui hästi või halvasti kaabel-TV firmad opereerivad.
Samas aga on juba sideministeeriumist praegu välja öeldud, et kontrollorgan hakkab vaatama ainult seda, kas operaatorid on oma töödes ja tegemistes kinni pidanud asja tehnilisest korrast. Tarbijat soovitakse kaitsta halva kvaliteediga pildi ja heli eest. See, kas võrgu kaudu edastatav pilt on piraatne või mitte, jääb ministeeriumi ametnike sõnul autorikaitseseaduste täitmise üle valvajate otsustada.
Autorikaitsjate tegevust või õigemini tegevusetust pealt vaadates aga jääb üle ainult siiralt rõõmustada. Siiani ei ole veel kinni pandud ühtegi kaabeltelevisioonifirmat piraatluses süüdistatuna. Tulevikus hakkab Eesti kaabeltelevisiooni vaataja nägema ilmselt laitmatult hea kvaliteediga edastatavaid piraatprogramme. Seega saavutab suurem osa Eesti kaabeltelevisioonindusest sajandi lõpule kohase tehnilise tipptaseme, olles samaaegselt sisult ehtsovetlik.